โบรกฯแบงก์แข่งดุออนไลน์
กสิกร-ไทยพาณิชย์สวนคนละหมัด เร่งดูดฐานลูกค้าใหม่จากแบงก์แม่
25 เม.ย. 2555

กสิกร-ไทยพาณิชย์สวนคนละหมัด เร่งดูดฐานลูกค้าใหม่จากแบงก์แม่
โบรกเกอร์แข่งเดือด ขยายลูกค้าออนไลน์จากฐานบัญชีธนาคารแม่ บล.กสิกรไทย ตั้งเป้าปีนี้ถึง 1 หมื่นบัญชี ด้าน บล.ไทยพาณิชย์ มั่นใจลูกค้าออนไลน์โต 50%
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ (บล.) กสิกรไทย (KSMACQ) เปิดเผยว่า ปีนี้บริษัทตั้งเป้าว่าจะมีลูกค้าใช้ระบบการซื้อขายทางอินเทอร์เน็ต (ออนไลน์) เพิ่มอีก 1 หมื่นบัญชี จากเป้าที่คาดว่าจะมีการเปิดบัญชีใหม่ถึง 1.5 หมื่นบัญชี ซึ่งเทียบกับปีก่อนที่มีบัญชีใหม่ 9,600 บัญชี และทำให้สิ้นปีนี้จะมีบัญชีลูกค้าทั้งหมด 3.5 หมื่นบัญชี เทียบกับสิ้นปี 2554 ที่ 2 หมื่นบัญชี 
ทั้งนี้ มองว่าเหตุที่สำเร็จได้ส่วนหนึ่งเพราะบริษัทได้รับฐานลูกค้าบัญชีเงินฝากจากธนาคารกสิกรไทย (KBANK) อย่างต่อเนื่อง โดยปีก่อน 70% ของลูกค้าเปิดบัญชีใหม่เป็นลูกค้าจากธนาคาร และปีนี้คาดว่าจะมากกว่า 70% เพราะลูกค้าเงินฝากมีความเข้าใจการลงทุนมากขึ้น 
นอกจากนี้ บริษัทมีตัวช่วยเข้ามาเพิ่มเพื่อเจาะฐานผู้ลงทุนหน้าใหม่ และเพิ่งเปิดตัวแอพพลิเคชัน KS Trading Tycoon ซึ่งเป็นเกมซื้อขายหุ้นผ่านไอโฟน ไอแพด โดยจะได้ข้อมูลจริงในการซื้อขายแบบเรียลไทม์จากตลาดหลักทรัพย์ ซึ่งจะช่วยให้นักลงทุนมือใหม่ได้ทดลองใช้ความรู้ความเข้าใจในการทดลองซื้อขายหุ้นแบบเสมือนจริง
น.ส.ณัฐรินทร์ กล่าวต่อว่า ระยะนี้มูลค่าการซื้อขายหุ้นบริษัทอาจปรับขึ้นมา เป็นผลจากบริษัทได้ปรับกระบวนการทำงานหลายอย่างเข้ากับพันธมิตรพิเศษอย่างกลุ่มแมคควอรี กรุ๊ป ตั้งแต่เดือน ก.พ.ที่ผ่านมา ทำให้มั่นใจว่าส่วนแบ่งการตลาดของบริษัทปีนี้ถึง 8% หรือติดอยู่ 1 ใน 3 ของ บล.ที่มีส่วนแบ่งมากที่สุด เทียบกับปีก่อนมีส่วนแบ่ง 3.5% 
“บล.กสิกรไทย ทำมาโดยตลอด และค่อยๆ เป็นไปตามเป้าหมายที่บริษัทได้ตั้งไว้ และท็อป 3 ซึ่งเกิดมาจาก 3 ส่วนประกอบหลัก คือ 1.มุ่งเน้นไปกลุ่มลูกค้าให้มีการเทรดออนไลน์มากขึ้น ซึ่งเป็นแนวโน้มของนักลงทุนที่หันมาใช้สมาร์ตโฟนมากขึ้น 2.การขยายสาขาที่แบ่งเป็นศูนย์ธุรกิจในจังหวัดใหญ่ หรือมุมการลงทุนในสาขาของธนาคารให้เพิ่มเป็น 51 สาขา จากปีก่อนที่ 29 สาขา และ 3.กลุ่มลูกค้าไฮเน็ตเวิร์กและกลุ่มลูกค้าต่างประเทศได้จากแมคควอรี” น.ส.ณัฐรินทร์ กล่าว
ทั้งนี้ ในไตรมาส 3 นี้ บริษัทจะมีการปรับปรุงทีมวิจัยให้เป็นทีมเดียวกัน และเพิ่มคำแนะนำให้กับลูกค้า 2 เรื่อง จากปกติจะให้เป็นเป็นรายวันและพื้นฐานอยู่แล้ว คือ 1.การให้คำแนะนำเป็นรายกลุ่มหรือความน่าสนใจว่าอะไรเด่นในไตรมาสหน้า 2.หันมาให้ความสนใจหุ้นที่อยู่ในขนาดกลางเล็กมากขึ้น 
ม.ล.ทองมกุฎ ทองใหญ่ ประธานเจ้าหน้าที่บริหาร บล.ไทยพาณิชย์ กล่าวว่า บริษัทได้ร่วมมือธนาคารไทยพาณิชย์ (SCB) เพิ่มบริการเปิดบัญชีซื้อขายหลักทรัพย์ในเมนู Easy Stock บนเว็บไซต์ SCB Easy Net ของธนาคารไทยพาณิชย์ เพื่ออำนวยความสะดวกนักลงทุนหน้าใหม่ ทั้งการเปิดบัญชีซื้อขายหลักทรัพย์ในประเภทบัญชีเติมเงินและบัญชีวงเงินเพื่อต่อยอดบริการลงทุนออนไลน์ผ่านช่องทางอินเทอร์เน็ตแบงกิง โดยคาดว่าปี 2555 จะมีจำนวนบัญชีออนไลน์ใหม่จะเพิ่มขึ้นได้ถึง 50% จากปีก่อนมีสัดส่วนจำนวนบัญชีออนไลน์ใหม่เพิ่มขึ้น 36% เมื่อเทียบกับปี 2553
อย่างไรก็ดี บริษัทจัดโปรโมชันเปิดบัญชีหุ้นผ่าน Easy Stock บนเว็บไซต์ SCB Easy Net รับลุ้นไอแพดทันที ตั้งแต่วันนี้-30 ธ.ค.นี้